Καβάλα

H ****Καβάλα**** είναι πρωτεύουσα της περιφερειακής ενότητας Καβάλας και γεωγραφικά βρίσκεται στην Ανατολική Μακεδονία. Η πόλη της Καβάλας είναι χτισμένη στους πρόποδες του όρους Σύμβολο. Είναι η έβδομη μεγαλύτερη πόλη της Ελλάδας και η τέταρτη μεγάλη πόλη της Μακεδονίας μετά τη Θεσσαλονίκη, τις Σέρρες και τη Κατερίνη. Απέχει 680 χιλιόμετρα από την Αθήνα και 165 χιλιόμετρα από τη Θεσσαλονίκη. Ο μόνιμος πληθυσμός της πόλης φτάνει τους 80.027 κάτοικους σύμφωνα με την απογραφή του 2011, ενώ ο συνολικός πληθυσμός του δήμου Καβάλας είναι περίπου 100.501 κάτοικοι.

## Η ιστορία της Καβάλας

Η ιστορία της Καβάλας ξεκινά από τους Προϊστορικούς χρόνους και εκτείνεται μέχρι σήμερα. Οι αναφορές για αυτήν από την μία χάνονται στις ομηρικές αφηγήσεις και από την άλλη καταγράφονται στα αρχεία της Αθηναϊκής Συμμαχίας. Από την μία η πόλη έγινε παγκοσμίως γνωστή για την άφιξη των δημοκρατικών στρατευμάτων της Ρωμαϊκής Αυτοκρατορίας ενόψει της ιστορικής μάχης των Φιλίππων και από την άλλη για την άφιξη του Αποστόλου Παύλου, κάνοντας την Νεάπολη (σημερινή Καβάλα) πρώτη ευρωπαϊκή πόλη που δέχτηκε το χριστιανισμό. Είναι διάσημη για τα μεγαλοπρεπή έργα Βυζαντινών και Τούρκων (όπως το Κάστρο και οι Καμάρες) όσο και για το ότι αποτέλεσε γενέτειρα του Μεχμέτ Αλί, αντιβασιλέα της Αιγύπτου. Παράλληλα η νεότερη ιστορία της πόλης παρουσιάζει εξίσου ενδιαφέρον, τόσο για την καπνεργασία και τις πρώτες απεργίες στα Βαλκάνια (1896) όσο και για την πλούσια βιομηχανική δραστηριότητα με κυρίαρχη αυτή του μαύρου χρυσού.

### Ονομασίες

* Νεάπολις (7ος αιώνας π.Χ.-9ος αιώνας μ.Χ.)
* Χριστούπολις (9ος αιώνας μ.Χ.-14ος αιώνας μ.Χ.)
* Καβάλα (14ος αιώνας μ.Χ.- σήμερα)

### Προϊστορικοί χρόνοι

Τα παλαιότερα ευρήματα που βρέθηκαν στο νομό Καβάλας, ήρθαν στο φως τη δεκαετία του '50 στην περιοχή «Τζίνες» της Θάσου (ορεινή περιοχή κοντά στα Λιμενάρια) και αφορούν εργαλεία εξόρυξης ώχρας της Νεότερης Παλαιολιθικής, περίπου 20.300 χρόνων π.Χ. Εκείνη την περίοδο η στάθμη της θάλασσας ήταν πολύ χαμηλότερα από την σημερινή, με αποτέλεσμα η νήσος της Θάσου να συνδέεται μέσω χερσονήσου με την ενδοχώρα. Όμως κατά την Μεσολιθική εποχή που η θερμοκρασία του περιβάλλοντος αυξήθηκε και έλιωσαν οι παγετώνες, τα νερά της θάλασσας πλημμύρισαν την μέχρι πρότινος πεδιάδα. Η μετάβαση στην Νεολιθική εποχή χαρακτηρίστηκε από την μόνιμη εγκατάσταση με την ίδρυση των πρώτων οικισμών, την εξημέρωση των ζώων και την καλλιέργεια της γης. Οι πρώτες οργανωμένες κοινωνίες εμφανίζονται στην Πεδιάδα των Φιλίππων γύρω στα 5.600 π.Χ. Πιο γνωστές θέσεις γενικότερα στον νομό Καβάλας για την περίοδο της Νεολιθικής είναι στη θέση Ντιλικι Τας (Όρθια Πέτρα στα τούρκικα), που παρουσιάζει κατοίκηση από την Μέση Νεολιθική, η θέση που βρίσκεται κοντά στο χωριό Ακροπόταμος, η θέση που βρίσκεται κοντά στον Παράδεισο και ο προϊστορικός οικισμός των Λιμεναρίων Θάσου. Πολλοί οικισμοί παρουσιάζουν συνεχή κατοίκηση και την εποχή του Χαλκού, με σημαντικότερα ευρήματα, αυτά από το προϊστορικό νεκροταφείο του οικισμού Καστρί Θάσου και της Σκάλας Σωτήρα Θάσου. Η θέση μάλιστα στη Σκάλα Σωτήρα Θάσου αποτελεί τον μοναδικό οικισμό στα Βαλκάνια που ήταν περιτοιχισμένος, η κάτοψη του οποίου σχεδιάστηκε με βότσαλα στο δάπεδο της
εκκλησίας του χωριού. Η τελική φάση της Εποχής του Χαλκού σφραγίζεται με τη μυκηναϊκή διείσδυση. Αγγεία μυκηναϊκά ή τοπικές μιμήσεις τους, χάλκινα μαχαίρια μυκηναϊκού τύπου καθώς και άλλα αντικείμενα είναι μάρτυρες των εμπορικών επαφών της νότιας Θάσου με Νοτιοελλαδίτες θαλασσοπόρους.
Αν και μη χρονολογημένες, πιο γνωστές είναι οι θαυμάσιες βραχογραφίες κοντά στο σημερινό χωριό Φίλιπποι. Η σημερινή πόλη της Καβάλας χτίστηκε επάνω σε δύο προϊστορικές θέσεις, την Αντισσάρα, τη σημερινή Καλαμίτσα, καθώς και του οικισμού της εποχής του Σιδήρου που εντοπίστηκε ανατολικά της πόλης, στην περιοχή Περιγιαλίου. Λόγω της ανεξέλεγκτης οικοδόμησης κυρίως στα μέσα του 20ου αιώνα, διασώζεται μόνο είναι ένα τμήμα του τείχους της Αντισσάρας, ανάμεσα στις πολυκατοικίες της σύγχρονης πόλης. Αρκετά ευρήματα της προϊστορικής περιόδου υπάρχουν στο Αρχαιολογικό Μουσείο Καβάλας (κυρίως της θέση του Ντικιλί Τας) καθώς και στο Αρχαιολογικό Μουσείο Θάσου στο Λιμένα.

### Αρχαίοι χρόνοι

Μετά από μακροχρόνιους πολέμους (που σύμφωνα με την ιστορία έλαβε μέρος και ο ποιητής Αρχίλοχος) με τα θρακικά φύλα που διέμεναν στη περιοχή, οι Θάσιοι για να αντιμετωπίσουν αποτελεσματικότερα τις θρακικές επιδρομές, γύρω στα μέσα του 7ου αιώνα π.Χ., ιδρύουν την Νεάπολη. Εκτός της στρατηγική της θέση, στο δρόμο που συνέδεε την Ανατολή με την Δύση, καθώς και το φυσικό της λιμένα, η Νεάπολη βρισκόταν ανάμεσα στην εύφορη και πλούσια σε μεταλλεύματα Θάσο, κοντά στο χρυσοφόρο Παγγαίο όρος και ακριβώς δίπλα στις εύφορες πεδιάδες των Φιλίππων και του Νέστου.

Υπήρξε μέλος της Α’ Αθηναϊκής Συμμαχίας και της Β’ Αθηναϊκής Συμμαχίας η οποία και μνημονεύεται στους φορολογικούς καταλόγους. Τα τιμητικά ψηφίσματα του αθηναϊκού δήμου, εγκωμιάζουν την Νεάπολη, για την συμπαράστασή της στην Αθήνα, κατά την ταραχώδη περίοδο του Πελοποννησιακού πολέμου.
Πρωταρχική λατρεία στην πόλη αυτήν την περίοδο ήταν η πολιούχος Θεά της Παρθένου. Η αυτονομία της Νεάπολης φαίνεται και από τα αργυρά νομίσματα (στατήρες), που αρχίζουν να χρησιμοποιούνται λίγο πριν το 500 π.Χ. με την απεικόνιση της γοργούς πάντα στην μια τους όψη (που είχε ως σημασία, να διώχνει την κακοτυχία). Η Νεάπολη έμεινε σύμμαχος της Αθήνας μέχρι το 340 π.Χ., όταν την κατέλαβε ο Φίλιππος ο Β' προσαρτώντας την στο Μακεδονικό βασίλειο. Η θέση της Νεάπολης σήμερα τοποθετείται στη χερσόνησο της Παναγίας χωρίς να γίνει σαφές το ακριβές της σημείο (τεκμηριώθηκε μονάχα η θέση του ιερού της παρθένου). Τα ευρήματα της Νεαπόλεως εκτίθενται στο Αρχαιολογικό Μουσείο Καβάλας.

### Ρωμαϊκοί χρόνοι

Η Νεάπολη, μετά τη ρωμαϊκή κατάκτηση, φαίνεται πως παρακμάζει. Λόγω όμως της εξαιρετικά στρατηγικής της θέσης, αποκτά ιδιαίτερη σημασία στο τελευταίο τρίτο του 2ου π.Χ. αιώνα, με την κατασκευή της Εγνατίας οδού, η οποία περνούσε από αυτήν, όπως δείχνει το τμήμα λιθόστρωτου δρόμου που σώζεται στην κορυφή του Συμβόλου, καθώς και η ανεύρεση ενός ρωμαϊκού μιλιαρίου, όπου αναγράφεται. Μετά την ίδρυση της ρωμαϊκής αποικίας των Φιλίππων, η Νεάπολη χρησίμευσε ως επίνειο της αποικίας, δεδομένου ότι από το λιμάνι της περνούσε ο σπουδαίος θαλάσσιος δρόμος Αλεξάνδρειας (Τρωάδας) – Θεσσαλονίκης. Για το λόγο αυτό ο Απόστολος Παύλος το 50 μ.Χ. από τη Σαμοθράκη πλέει προς τον λιμένα της Νεάπολης και από εκεί κατευθύνθηκε προς τους Φιλίππους. Εκεί ιδρύεται η πρώτη χριστιανική εκκλησία επί ευρωπαϊκού εδάφους.

## Προσωπικότητες

1. Θεόδωρος Καβαλιώτης, διδάσκαλος του γένους
2. Ιμπραήμ Μεχμέτ Αλί (αντιβασιλέας της Αιγύπτου)
3. Ιλαρίων Καρατζόγλου, οπλαρχηγός της επανάστασης του 1821
4. Μεχμέτ Αλή Πασάς (αντιβασιλέας της Αιγύπτου)
5. Πέτρος Ιωαννίδης (μακεδονομάχος οπλαρχηγός)
6. Περικλής Δράκος (μακεδονομάχος οπλαρχηγός)

**Συγγραφείς - Ποιητές:**
1. Διαμαντής Αξιώτης (ποιητής, πεζογράφος)
2. Γιούλη Αποκατανίδου (θεατρική συγγραφέας)
3. Χρυσούλα Βακιρτζή(ποιήτρια,συγγραφέας)
4. Βασίλης Βασιλικός (συγγραφέας)
5. Λίζα Γραμματικοπούλου (συγγραφέας)
6. Χαρά Δάφνα(ποιήτρια)
7. Θοδωρής Θεοδωρίδης (θεατρικός συγγραφέας,δημοσιογράφος)
8. Κώστας Καναβούρης (ποιητής, συγγραφέας, δημοσιογράφος)
9. Χρήστος Κεραμίδης (ποιητής)
10. Δέσποινα Κονταξή (ποιήτρια)
11. Αντώνης Κούφαλης ( τ.αναπληρωτής καλλιτεχνικός Διευθυντής του Εθνικού Θεάτρου,θεατρικός συγγραφέας)
12. Κωνσταντίνος Κούφαλης (θεατρικός συγγραφέας)
13. Δημήτρης Λέντζης (ποιητής, πεζογράφος)
14. Χρόνης Μίσσιος (συγγραφέας)
15. Δημήτρης Κεραμεύς-Ντουμπουρίδης (συγγραφέας-θεατρικός συγγραφέας)
16. Θωμάς Καραγκιοζόπουλος (φιλόλογος, λογοτέχνης)
17. Λεόντιος Πετμεζάς (ιστορικός τέχνης-συγγραφέας)
18. Γαλάτεια Γρηγοριάδου-Σουρέλη (συγγραφέας)
19. Κοσμάς Χαρπαντίδης (συγγραφέας)
20. Γιώργος Χειμωνάς (λογοτέχνης)
21. Νίκος Βρεττός (ποιητής, πεζογράφος)
22. Μαρία Κυρτζάκη (ποιήτρια, πεζογράφος, υπαλ. ΕΡΤ)
23. Πρόδρομος Χ. Μάρκογλου (ποιητής, πεζογράφος)
24. Λευτέρης Νεγρεπόντης (ποιητής)
25. Κώστας Ορφανίδης (ποιητής, δημοσιογράφος)
26. Αβραάμ Χατζηανέστης (ποιητής)
27. Ιωάννης Δ. Ιωαννίδης (πεζογράφος)
28. Θόδωρος Γρηγοριάδης (πεζογράφος)
29. Γιάννης Γαΐτάνος (πεζογράφος)
30. Σάκης Παπαδημητρίου (πεζογράφος)

**Ζωγράφοι - Γλύπτες:**
1. Ουμβέρτος Αργυρός (ζωγράφος - καθηγητής Ανωτάτης Σχολής Καλών Τεχνών το 1929, μέλος της Ακαδημίας Αθηνών το 1959)
2. Γιάννης Ζαχαρόπουλος (ζωγράφος)
3. Θέμης Κελέκης (ζωγράφος και συγγραφέας)
4. Παύλος Μοσχίδης (ζωγράφος)

**Μουσικοί - τραγουδιστές:**
1. Δέσποινα Βανδή (τραγουδίστρια)
2. Κορίνα Βουγιούκα (κιθαρίστρια με διεθνείς διακρίσεις)
3. Αλεξία Βουλγαρίδου (υψίφωνος - σοπράνο)
4. Γιώργος Κουλαξίζης (λαϊκός ακορντεονίστας)
5. Λάζαρος Κουλαξίζης (λαϊκός ακορντεονίστας)
6. Νίκος Κουρκούλης (τραγουδιστής)
7. Sunny Μπαλτζή (τραγουδίστρια,μουσικοσυνθέτης)
8. Γιάννης Α. Παπαϊωάννου (μουσικοσυνθέτης)
9. Γρηγόρης Χρηστίδης (μουσικός,συνθετης,ερμηνευτής)
1. Άννα Βερούλη (αθλήτρια, ολυμπιονίκης του ακοντισμού)
2. Γιώργος Γεωργιάδης (παλαίμαχος ποδοσφαιριστής)
3. Παύλος Δερμιτζάκης (ποδοσφαιριστής και προπονητής)
4. Αλεξάνδρα Δημόγλου (παραολυμπιονίκης αθλήτρια)
5. Ανδρέας Θεοδωρίδης (διεθνής βολεϊμπολίστας)
6. Γιάννης Κανάκης (παλαίμαχος ποδοσφαιριστής)
7. Ανθή Καραγιάννη (αργυρή παραολυμπιονίκης)
8. Θεόδωρος Μιχ. Λολίδης (αθλητής και πανελληνιονίκης της κολύμβησης)
9. Γιώργος Στρατηλάτης (παλαίμαχος ποδοσφαιριστής)
10. Κώστας Χριστοφιδέλης (βολεϊμπολίστας)

**Ηθοποιοί:**
1. Βούλα Αβραμίδου (ηθοποιός)
2. Αντιγόνη Βαλάκου (ηθοποιός)
3. Αλεξάνδρα Λαδικού (ηθοποιός)
4. Αντρέας Νάτσιος (ηθοποιός)
5. Βέτα Προέδρου (ηθοποιός)
6. Μαρία Καραβία (τ. πρόεδρος ΔΗΠΕΘΕ Καβάλας, ηθοποιός, σκηνοθέτης, δημοσιογράφος, συγγραφέας)
7. Γιώργος Μοσχίδης (ηθοποιός)

**Δημοσιογράφοι:**
1. Μανίνα Ζουμπουλάκη (δημοσιογράφος,συγγραφέας)
2. Γεώργιος Παγιωτέλης (δημοσιογράφος)
3. Κώστας Παπακοσμάς(δημοσιογράφος,π. αντιπεριφερειάρχης Πολιτισμού και Τουρισμού Ανατολικής Μακεδονίας-Θράκης)
4. Βαγγέλης Παπαδόπουλος (δημοσιογράφος,συγγραφέας)
5. Πέτρος Πετρόπουλος (δημοσιογράφος, πρόεδρος ΔΗΠΕΘΕ Καβάλας)

**Επιστήμονες:**
1. Δημοσθένης Καζάνας (αστροφυσικός Κέντρου Διαστημικών Πτήσεων Goddard της NASA, ακαδημαϊκός)
2. Μιχάλης Γκατζούλης (καθηγητής Καρδιολογίας του Imperial College)
3. Πολύδωρος Γκοράνης (καθηγητής Σλαβολογίας στο Πανεπιστήμιο Μακεδονίας) .
4. Δημήτρης Λαζαρίδης (αρχαιολόγος)
5. Μιχάλης Λυχούνας (αρχαιολόγος,τ.αντιδήμαρχος πολιτισμού Δ.Καβάλας)
6. Δημήτρης Καιρίδης (καθηγητής Παντείου τμήματος Διεθνών σχέσεων)
7. Χάιδω Κουκούλη-Χρυσανθάκη (αρχαιολόγος)
8. Στράτος Καλαφάτης(φωτογράφος)
9. Παντελεήμων Μουτάφης (μητροπολίτης Μαρωνείας)
10. Κλέων Κραντονέλλης (αρχιτέκτων)
11. Κωνσταντίνος Δημάδης (καθηγητής)

## Πληθυσμός

Παρακάτω παρουσιάζεται η εξέλιξη του πληθυσμού, με τις τρεις τελευταίες να καταγράφουν τον μόνιμο πληθυσμό και οι υπόλοιπες τον πραγματικό πληθυσμό.

 1951
 1961
 1971
 1981
 1991
 2001
 2011

Πηγή:

## Σημερινή Καβάλα

### Αναψυχή και περιβάλλον

Η Καβάλα αν και σύγχρονο αστικό κέντρο, διαθέτει πολυάριθμες παραλίες, χώρους για ανάπαυση και πεζοπορικές διαδρομές. Είναι μια από τις λίγες πόλεις της Ελλάδας που μέσα στον πολεοδομικό της ιστό διαθέτει 4 οργανωμένες παραλίες. Δυτικά, την παραλία της Ραψάνης, την δημοτική πλαζ της Καλαμίτσας και τον πολυχώρο του *Μπάτη*. Στη συνέχεια του Μπάτη αν ακολουθήσετε την οδό αυτή θα βρείτε τις υπέροχες οργανωμένες μη οργανωμένες μεγάλες μικρές παραλίες του Παληού και στην συνέχεια της Ηρακλείτσας και της Περάμου. Παράλληλα από την άλλη πλευρά της πόλης αν κινηθείτε ανατολικά μπορείτε να επισκεφθείτε την μεγάλη παραλία Περιγιάλι την οποία αρκετοί κάτοικοι της περιοχής επιλέγουν, ενώ στην συνέχεια στο χωριό Νέα Καρβάλη υπάρχει επίσης πλαζ.

Διαθέτει επίσης τρία άλση, με χώρους άθλησης που ενδείκνυνται παράλληλα για μια ημερήσια εκδρομή. Πρόκειται για το άλσος της Παναγούδας στην συνοικία της Αγίας Παρασκευής, το περιαστικό δάσος της Καβάλας στη Χωράφα και το άλσος των Πεντακοσίων στον ομώνυμο συνοικισμό. Επιπλέον, κεντρικά θα βρείτε το Δημοτικό Κήπο και το πάρκο του Φαλήρου στην Παραλία (με γήπεδο μπάσκετ, τένις, παιδική χαρά και ειδικά διαμορφωμένο χώρο για σκέιτμπορντ).
Υπάρχουν αρκετές πεζοπορικές διαδρομές οι οποίες ξεκινούν μέσα από την πόλη. Πρόκειται για το τμήμα της αρχαίας Εγνατίας Οδού στα δυτικά, για το μονοπάτι που ξεκινάει από την περιμετρική στο ύψος του Αγίου Παντελεήμονα και καταλήγει στο Σταυρό, το ιστορικό μονοπάτι που ακολουθεί το δρόμο του νερού από το οποίο υδρεύονταν η Καβάλα στο παρελθόν (ξεκινά από την εκκλησία του Αγίου Κωνσταντίνου) και τέλος το μονοπάτι που ακολουθεί το ρέμα της Παλαιάς Καβάλας, το οποίο αναδείχτηκε και διαμορφώθηκε από τον τότε δήμο Φιλίππων (απέχει 15 λεπτά με αυτοκίνητο από την Καβάλα).

### Οικονομία

Η πόλη της Καβάλας άρχισε να μετατρέπεται σε ένα σύγχρονο αστικό κέντρο από την δεκαετία κιόλας του 1920, όταν αυξήθηκε ραγδαία ο πληθυσμός της, εξαιτίας του μεγάλου αριθμού προσφύγων έπειτα από την Μικρασιατική καταστροφή που ήρθαν και εγκαταστάθηκαν στην πόλη. Η αύξηση του πληθυσμού οδήγησε από πολύ νωρίς και στην ανάπτυξη του βιομηχανικού τομέα. Το μεγαλύτερο μέρος των κατοίκων της πόλης απασχολείται στον τριτογενή τομέα παραγωγής. Εδώ λειτουργεί η Kavala Oil, η μοναδική μονάδα της χώρας, που εξορύσσει και αποθειώνει πετρέλαιο από το κοίτασμα του Πρίνου. Επίσης στην Καβάλα λειτουργεί και η μόνη Βιομηχανία Φωσφορικών Λιπασμάτων της χώρας. Δεκάδες άλλες μονάδες, στην βιομηχανική περιοχή της πόλης, με σημαντικότερες τις μονάδες επεξεργασίας μαρμάρου και γυαλιού, προσφέρουν χιλιάδες θέσεις εργασίας.(Πιο γνωστές είναι η ASCO Α.Ε., η ΚΡΕ.ΚΑ. Α.Ε. και η ΒΙΕΜΕΚ ΑΒΕΕ).

Η ανάπτυξη του εμπορίου κατέστησε αναγκαία την κατασκευή νέου λιμανιού στην βιομηχανική περιοχή της πόλης. Οι εργασίες κατασκευής του νέου λιμένα της Καβάλας "Φίλιππος Β" ξεκίνησαν το 1990 και έχει ήδη ολοκληρωθεί το δυτικό κρηπίδωμα. Από τον Οκτώβριο του 2002 έχει μεταφερθεί όλος ο μηχανολογικός εξοπλισμός και η εμπορική κίνηση εξυπηρετείται πλέον από αυτό.

Τέλος, η Καβάλα είναι διάσημη για την αλιεία της. Στην πόλη λειτουργεί μια από τις μεγαλύτερες ιχθυόσκαλες της Μεσογείου, από όπου διακινούνται εμπορεύματα τόσο στις εσωτερικές όσο και στις διεθνείς αγορές. Η ανάπτυξη της αλιείας, κατέστησε επιτακτική την ανάγκη να δημιουργηθεί στην Καβάλα, ένα από τα τέσσερα Ινστιτούτα Αλιευτικών Ερευνών (ΙΝΑΛΕ) που λειτουργούν σήμερα στην Ελλάδα.

## Μεταφορές

### Αστικές συγκοινωνίες

Οι βασικές γραμμές του Αστικού ΚΤΕΛ Καβάλας είναι: 1. Βύρωνας – Καλλιθέα 2.Δεξαμενή (απο Τσολάκη) 3. Νεκροταφεία 4. Κηπούπολη – Τ.Ε.Ι. 5. Άγιος Λουκάς 6. Προφήτης Ηλίας 7. Στάδιο 8. Καλαμίτσα- Μπάτης 9. Άγιος Κωνσταντίνος 10. Νεάπολη- Δέπος 11. Περιγιάλι – Νέο Νοσοκομείο. Επίσης λειτουργεί για τουριστικούς κυρίως λόγους όλο το χρόνο τραινάκι με το οποίο εξυπηρετούνται οι κάτοικοι της Παναγίας.

### Οδικές Μεταφορές

Η Καβάλα βρίσκεται επάνω στον αυτοκινητόδρομο της Α2 Εγνατίας Οδού. Η πόλη εξυπηρετείται εκτός του Νομού Καβάλας με τα υπεραστικά λεωφορεία του ΚΤΕΛ από τον σταθμό υπεραστικών λεωφορείων που βρίσκεται στο κέντρο της πόλης. Συνδέεται καθημερινά με τακτά δρομολόγια με όλες τις πόλεις της Ανατολικής Μακεδονίας και Θράκης, τη Θεσσαλονίκη και την Αθήνα. Με την γραμμή των Αθηνών εξυπηρετούνται όσων ο προορισμός είναι μια εκ των πόλεων που βρίσκεται επάνω στο εθνικό άξονα Αθήνας Θεσσαλονίκης. Επίσης τελούνται δρομολόγια εβδομαδιαία με Ιωάννινα.

### Αεροπορικές μεταφορές

Η Καβάλα συνδέεται αεροπορικά καθημερινά με την Αθήνα και εβδομαδιαία με άλλους ευρωπαϊκούς προορισμούς. Ο Κρατικός Αερολιμένας Καβάλας «Μέγας Αλέξανδρος» βρίσκεται στη Χρυσούπολη και εξυπηρετεί τους νομούς Καβάλας, Δράμας και Ξάνθης.

### Σιδηροδρομικές και ακτοπλοϊκές μεταφορές

Η Καβάλα δεν συνδέεται με το εθνικό σιδηροδρομικό δίκτυο της χώρας λόγω της μορφολογίας του εδάφους. Εξυπηρετείται από το Σιδηροδρομικό Σταθμό Δράμας. Υπάρχει σχεδιασμός για ένταξη της Καβάλας στον Προαστιακό Θεσσαλονίκης και για σύνδεση με τους Τοξότες μέσω Νέας Καρβάλης. Παρέχονται ακτοπλοϊκές συνδέσεις με τη Θάσο, νησιά του Βορείου και Ανατολικού Αιγαίου, και το Λαύριο.

## Συνοικίες

1. Άγιος Αθανάσιος
2. Άγιος Τρύφωνας (ή Εργατικές Κατοικίες)
3. Περιγιάλι (ή Καρά ορμάν)
4. Τίμιος Σταυρός (ή Σούγελο)

**Νοτιοανατολικές Συνοικίες:**
1. Αγία Βαρβάρα
2. Πεντακόσια
3. Παναγία (Παλαιά Πόλη)

**Δυτικές Συνοικίες:**
1. Άγιος Λουκάς
2. Αγία Παρασκευή
3. Βύρωνας
4. Νεάπολη (ΔΕΠΟΣ)
5. Δεξαμενή
6. Χίλια
1. Κηπούπολη
2. Καλαμίτσα

**Βόρειες Συνοικίες:**
1. Ποταμούδια
2. Προφήτης Ηλίας
3. Χωράφα
4. Σταυρός

**Κεντρικές Συνοικίες:**
1. Κέντρο
2. Άγιος Παύλος
3. Άγιος Γεώργιος

**Νότιες**
1. Άγιος Ιωάννης

## Μουσεία και Ιδρύματα

* Αρχαιολογικό Μουσείο Καβάλας
* Ιστορικό και Λαογραφικό Μουσείο (Δημοτικό Μουσείο Καβάλας)
* Μουσείο Προσφυγικού Ελληνισμού
* Δημοτικό Μουσείο Καπνού
* Ναυτικό Μουσείο Καβάλας
* Μουσείο Μεχμέτ-Αλή
* Ιστορικό - Εθνολογικό Μουσείο Νέας Καρβάλης Καβάλας
* Δημοτική Βιβλιοθήκη Καβάλας
* Ιστορικό και Λογοτεχνικό Αρχείο Καβάλας
* Ίδρυμα Αγία Μαρίνα
* Εφορία Βυζαντινών Αρχαιοτήτων
* Φιλόπτωχος Αδελφότης Κυριών Καβάλας

## Πολιτιστικά Δρώμενα

* Φεστιβάλ Φιλίππων (Ιούλιος - Αύγουστος) που λειτουργεί από την δεκαετία του '50
* Ελευθέρια (Ιούνιος)
* Ήλιος και πέτρα
* Δρώμενα τέχνης και πολιτισμού Τέχνης Φλόγα
* Φεστιβάλ Εικαστικών Τεχνών Τέχνης Φλόγα
* Λαϊκές γιορτές - πανηγύρια
* Έκθεση Βιομηχανίας - Βιοτεχνίας - Χειροτεχνίας (Σεπτέμβριος - Οκτώβριος)
* Διάφορες Εμπορικές εκθέσεις
* Εκθέσεις φωτογραφίας, ζωγραφικής (σε όλη τη διάρκεια του έτους)
* Δημοτικό Περιφερειακό Θέατρό της (ΔΗ.ΠΕ.ΘΕ.) από το 1993.

## ΜΜΕ

Η Καβάλα έχει και 2 κανάλια το «Center TV» (Τηλεόραση Μακεδονίας Θράκης Α.Ε.) και το «ΕΝΑ Channel» (Ραδιοτηλεοπτική Καβάλας Α.Ε.). Ένα άλλο κανάλι, η «ΠΡΩΪΝΗ» (ΛΟΓΟΣ Α.Ε.Ε.), δεν είχε να πληρώσει τα 4.000 ευρώ που ζητούσε η Digea για το μηνιαίο ενοίκιο της συχνότητας και έκλεισε, αλλά έμεινε η ραδιοφωνική της συχνότητα και η εφημερίδα.

Επίσης στην πόλη είναι εγκατεστημένη η ΕΡΤ Καβάλας (πρώην ΕΡΑ Καβάλας).

 ΕΡΤ Καβάλας | Σοφ. Βενιζέλου & Ιοκάστης (Στρατόπεδο Καρακώστα)

## Παραπομπές

1. ↑ «…viam a Dyrrachio usque Neapolim per provinciam Macedoniam…curavit». Σύμφωνα μάλιστα με τα ρωμαϊκά Οδοιπορικά, υπήρχε σε αυτήν ρωμαϊκός σταθμός αλλαγής ίππων ( Tab. Peuting., VII,2-3: “Philippis XX-Fons co- Neapolis XLIIII- Acontisma…” . Itin. Anton., 320 : “Philippi m.p. XXX-Neapoli m.p. XII…”)
2. ↑ http://dlib.statistics.gr/portal/page/portal/ESYE/categoryyears?p\_cat=10007862&p\_topic=10007862 statistics.gr
3. ↑ Περιοδικό Ο4 του Ελληνικού Ορειβατικού Συλλόγου Καβάλας - τεύχος 3
4. ↑ Περιοδικό Ο4 του Ελληνικού Ορειβατικού Συλλόγου Καβάλας - τεύχος 3
5. ↑ [1]
6. ↑ http://www.eoskavalas.gr/2009-04-17-16-53-33/2009-06-01-22-08-19/2009-06-01-22-17-45/2009-06-01-22-21-20.html

## Δείτε επίσης

* Νομός Καβάλας
* Δήμος Καβάλας